66.

saskaņā ar iepriekš minēto 2021. gada 29. aprīļa rezolūciju par Eiropas Parlamenta 2022. finanšu gada ieņēmumu un izdevumu tāmi: a) pieņem zināšanai gaidāmo vides vadības sistēmas (EMAS) vidusposma stratēģijas vidusposma pārskatīšanu; atkārtoti aicina grozīt pašreizējo CO2 samazināšanas plānu, lai līdz 2030. gadam panāktu oglekļneitralitāti, izmantojot iekšēju oglekļa cenu; b) pieņem zināšanai, ka viena no EMAS prioritārajām jomām vidējā termiņā būs cilvēku transporta radīto emisiju samazināšana; atkārtoti prasa samērīgi samazināt to braucienu skaitu, kas saistīti ar sanāksmēm, kuras var efektīvi rīkot attālināti vai jauktā formātā, un veicināt pāreju uz mazoglekļa alternatīvām visu pārējo braucienu gadījumā, ar noteikumu, ka tas neietekmē likumdošanas un politiskā darba kvalitāti; c) atzinīgi vērtē brīvprātīgā tāldarba paplašināšanu Parlamenta darbiniekiem; atkārtoti aicina dot priekšroku hibrīdsanāksmēm vai pilnībā attālinātām sanāksmēm, ja tās nav saistītas ar politisku lēmumu pieņemšanu, piemēram, uzklausīšanu un viedokļu apmaiņas vai iekšēju un sagatavošanas sanāksmju gadījumā; atkārtoti prasa pilnībā attālināti rīkot sagatavošanas sanāksmes un pēc darba braucieniem notiekošās informatīvās sanāksmes saistībā ar visiem oficiālajiem delegāciju apmeklējumiem, izvirzot to kā vienu no apstiprinājuma saņemšanas priekšnoteikumiem, un noteikt, ka no 2022. gada tiks apstiprināti tikai attiecīgajos noteikumos paredzētie delegāciju braucieni; atkārtoti prasa Prezidijam nodrošināt, ka komiteju ārkārtas sanāksmes Strasbūrā tiek rīkotas tikai un vienīgi ārkārtas apstākļos un ka tās ir pienācīgi jāpamato pirms apstiprinājuma sniegšanas katrā atsevišķā gadījumā; d) atzinīgi vērtē patlaban notiekošo noteikumu par darba braucieniem pārskatīšanu; atkārtoti prasa apstiprinājumu sniegt, pienācīgi pamatojoties uz vajadzībām, un, kad vien iespējams, izmantot mazoglekļa transporta veidus; atkārtoti aicina pārskatīt noteikumus par reģistrēto deputātu palīgu komandējumiem, ievērojot tos pašus principus; e) mudina deputātus transportam izmantot mazoglekļa alternatīvas; atkārtoti aicina pārskatīt Deputātu nolikuma īstenošanas noteikumus, lai saistībā ar Savienības teritorijā veiktiem lidojumiem tiktu atmaksātas elastīgas ekonomiskās klases aviobiļetes, izņemot pienācīgi pamatotus izņēmumus; f) atkārtoti aicina Parlamentu tā centienos kļūt par līderi ilgtspējīgas pilsētu mobilitātes jomā cieši sadarboties ar attiecīgajām vietējām iestādēm un jo īpaši ar Briseles reģionu, aktīvi iesaistoties plāna GoodMove īstenošanā, īpaši attiecībā uz stāvvietām; atkārtoti prasa paplašināt dienesta velosipēdu shēmu Parlamentā un dienesta automašīnas izmantot deputātu, darbinieku un reģistrētu deputātu palīgu ar komandējuma rīkojumiem transportam starp Briseli un Strasbūru; atkārtoti aicina atbilstīgi palielināt to autostāvvietu skaitu, kas paredzētas tikai elektrotransportlīdzekļiem; g) atzinīgi vērtē gaidāmo priekšlikumu pārskatīt apmeklētāju grupām piemērojamos noteikumus; pieņem zināšanai pasākumus, ko atbildīgie dienesti ir veikuši, lai informētu apmeklētāju grupas par to transporta ietekmi uz vidi; atkārtoti prasa 2022. gadā izveidot sistēmu stimulējošu sistēmu ceļa izdevumu atlīdzināšanai, pamatojoties uz ietekmi uz vidi; prasa, lai pārskatītie noteikumi atbilstu Komisijas paziņojumam Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai “Ilgtspējīgas un viedas mobilitātes stratēģija — Eiropas transporta virzība uz nākotni” (COM(2020)0789) un jo īpaši šī paziņojuma 9. punktu par kolektīvajiem braucieniem, kā arī pieskaņot apmeklētāju grupu ceļa izdevumus mainīgajām tirgus cenām un paredzēt iespēju veikt izmaiņas, lai izvairītos no tā, ka tirgus svārstības ceļa izdevumu jomā rada apmeklētāju netiešu ģeogrāfisku diskrimināciju;; h) norāda, ka tiek veikta priekšizpēte, lai novērtētu jaunu fotoelementu paneļu uzstādīšanas izmaksu lietderību vairākās ēkās Briselē, un vienlaikus atkārtoti prasa maksimālas atdeves iegūšanas nolūkā līdz 2023. gadam Briselē uzstādīt mūsdienīgus jumta fotoelementus; atkārtoti prasa apturēt fosilā kurināmā apkures iekārtu modernizāciju un 2022. gadā pieņemt ceļvedi ar konkrētiem starpposma mērķrādītājiem fosilā kurināmā pakāpeniskai likvidācijai, lai novērstu balasta aktīvu veidošanos, un prasa veikt analīzi par siltumsūkņu sistēmu un citu attiecīgo tehnoloģiju izmantošanas efektivitāti un lietderību saskaņā ar EMAS mērķiem; vienlaikus atkārtoti prasa izcelsmes apliecinājumus iepirkumā pakāpeniski aizstāt ar vietējiem atjaunojamajiem energoresursiem; i) atgādina, ka ievērojams vairākums Parlamenta deputātu ir pauduši atbalstu vienai iestādes atrašanās vietai, lai nodrošinātu Savienības nodokļu maksātāju naudas efektīvu izlietojumu un to, ka Parlaments uzņemas institucionālu atbildību par savas oglekļa pēdas samazināšanu; atgādina, ka saskaņā ar Līgumu par Eiropas Savienību Eiropas Parlamentam ir jāatrodas Strasbūrā; norāda, ka paliekošu izmaiņu veikšanai būtu vajadzīgi grozījumi Līgumā, kuru izdarīšanai ir nepieciešama vienprātība; j) atzinīgi vērtē to, ka EMAS rīcības plānā 2021. gadam ir paredzēta obligāta apspriešanās ar Zaļā publiskā iepirkuma palīdzības dienestu par visām iepirkuma procedūrām prioritārajās produktu kategorijās, ja tas tiek uzskatīts par lietderīgu; tomēr atkārtoti prasa noteikt pienākumu apspriesties ar Zaļā publiskā iepirkuma palīdzības dienestu par iepirkumiem, kuru vērtība pārsniedz 15 000 EUR; k) atgādina, ka pēc Prezidija 2018. gada lēmuma par piemaksu par vispārējiem izdevumiem plenārsēdēs ir pieņemti turpmāki lēmumi, un tāpēc atkārtoti prasa Prezidijam līdz 2021. gada beigām ieviest izmaiņas noteikumos, kuri reglamentē piemaksu par vispārējiem izdevumiem; l) aicina Prezidiju definēt skaidrus un juridiski noteiktus standartus, kuros norādīts, kādos gadījumos ir iespējams nodrošināt trauksmes cēlēju aizsardzību, cita starpā attiecībā uz reģistrētiem deputātu palīgiem, un publicēt šos standartus; m) uzsver nepieciešamību pārskatīt Parlamenta cilvēkresursu politiku, lai iestāde varētu izmantot visu Parlamenta darbinieku iegūtās speciālās zināšanas; uzskata, ka tādēļ ir jāmaina noteikumi, lai visu kategoriju darbinieki, tostarp reģistrēti deputātu palīgi, varētu piedalīties iekšējos konkursos, un ir jāizveido cilvēkresursu attīstības shēmas, kas ļautu Parlamentam saglabāt šo kategoriju speciālās zināšanas iestādes rīcībā; n) pauž nožēlu par to, ka Prezidijs atsakās īstenot plenārsēdē daudzkārt pausto gribu veikt pasākumus, lai pilnībā saskaņotu piemaksu likmes, kas saistībā ar darba braucieniem starp Parlamenta trijām darba vietām tiek piemērotas ierēdņiem, pārējiem darbiniekiem un reģistrētiem deputātu palīgiem; aicina Prezidiju risināt šo jautājumu, lai, ilgāk vairs nekavējoties, novērstu minēto nevienlīdzību, un veikt tūlītējus pasākumus saistībā ar piemērojamo noteikumu pārskatīšanu, kas ir nepieciešama tiesiskā regulējuma grozīšanai; o) atkārtoti aicina Priekšsēdētāju konferenci pārskatīt Īstenošanas noteikumus, ar kuriem reglamentē delegāciju darbu un braucienus ārpus Eiropas Savienības; uzsver, ka šādā pārskatīšanā būtu jāizskata iespēja ļaut reģistrētiem deputātu palīgiem, ievērojot zināmus noteikumus, pavadīt deputātus oficiālās Parlamenta delegācijās un darba braucienos; p) pieņem zināšanai Prezidija 2021. gada 8. februāra lēmumu par balsošanu saskaņā ar attālinātas līdzdalības režīmu; norāda, ka patlaban nav iespējama attālināta balsošana, ja nav priekšsēdētāja lēmuma par ārkārtas apstākļu noteikšanu; atkārtoti aicina Prezidiju ļaut deputātiem izmantot tiesības balsot grūtniecības un dzemdību atvaļinājuma vai paternitātes atvaļinājuma laikā, ilgstošas slimības laikā vai force majeure gadījumos; q) pieņem zināšanai darbu, kas patlaban tiek veikts, lai aizstātu Wi-Fi infrastruktūru trijās darba vietās; prasa ātri uzstādīt jauno infrastruktūru; r) atgādina par informācijas drošības un privātuma apdraudējumu, ko rada no trešām personām atkarīgu risinājumu izmantošana, un atklātā pirmkoda programmatūras izmantošanas pozitīvo ietekmi; uzstāj, ka lietotājiem vajadzētu būt iespējai izmantot atklātā pirmkoda programmatūru Parlamenta ierīcēs un ka ir vajadzīgi decentralizēti atklātā pirmkoda risinājumi virtuālām sanāksmēm un tūlītējai ziņapmaiņai; uzsver nepieciešamību pienācīgi apmācīt lietotājus, īpašu uzmanību pievēršot kiberdrošībai; uzsver, ka ir vajadzīga automātiskas valodu transkripcijas un tulkošanas programmatūra, lai atbalstītu vienlīdzīgu informācijas izplatīšanu visās oficiālajās valodās; s) pieņem zināšanai mākoņdatošanas stratēģiskās ievirzes, ko Prezidijs pieņēma 2020. gada jūnijā; atkārtoti prasa veikt pasākumus, lai nodrošinātu, ka Parlaments, iepērkot programmatūru un digitālo infrastruktūru, tostarp mākoņdatošanas risinājumus, nepieļauj atkarību no konkrēta pārdevēja, izvirzot pārnesamības un pilnīgas sadarbspējas prasības, izmanto atklātā pirmkoda programmatūru un iezīmē MVU un jaunuzņēmumiem paredzētus iepirkumus; t) pieņem zināšanai pakalpojumus, kurus daži Parlamenta vietējie biroji (EPLO) sniedz valodās, kas nav Savienības oficiālās valodas; prasa Prezidijam izvērtēt, vai ir iespējama un aptuveni cik izmaksātu komunikācijas materiālu nodrošināšana (piemēram, centriem Europa Experience), lingvistisko minoritāšu, reģionu un kopienu valodās dažādās dalībvalstīs; u) ņem vērā aptuvenās izmaksas saistībā ar ārpakalpojumu izmantošanu svarīgāko ārpolitikas rezolūciju tulkošanai attiecīgās valsts oficiālajā valodā; atkārtoti aicina sagatavot šādu dokumentu tulkojumus, lai palielinātu Parlamenta ārlietu jomā veikto darbību ietekmi un informētību par tām, un nodrošināt, ka šim nolūkam tiek paredzēti pietiekami līdzekļi; v) pieņem zināšanai projektu Immersive Online Experience un citus apmeklētājiem pieejamos tiešsaistes pasākumus; aicina attīstīt un popularizēt iespēju dalībvalstu un partnervalstu pilsoņiem un pastāvīgajiem iedzīvotājiem organizēt virtuālas ekskursijas gida pavadībā Parlamentā, lai uzlabotu plašākas sabiedrības izpratni par iestādes darbu un vērtībām; w) atkārtoti aicina Prezidiju darīt zināmu savu lēmumu par Paul-Henri Spaak (PHS) ēku, tostarp detalizētu izmaksu sadalījumu un apliecinošos dokumentus; x) atgādina Eiropas Parlamenta deputātu nolikuma 27. panta 1. un 2. punktu par Parlamenta izveidoto brīvprātīgo pensiju fondu; y) pieņem zināšanai pasākumus, ko Parlaments veicis, lai mazinātu Covid-19 pandēmijas ietekmi uz uzkopšanas un ēdināšanas pakalpojumu sniedzējiem; atkārtoti aicina Prezidiju atkārtoti izskatīt Parlamenta ārpakalpojumu politiku attiecībā uz uzkopšanas un ēdināšanas pakalpojumiem;